Viranomaiset ovat aloittaneet Bryantin turmakopterin onnettomuustutkinnan.

Videolla äänitallenne, jossa turmakopterin lentäjä pitää yhteyttä lennonjohtoon.

Kobe Bryant matkusti sunnuntaiaamuna yhdessä 13-vuotiaan Gianna-tyttärensä kanssa helikopterilla, joka syöksyi maahan ja syttyi tuleen. Kaikki helikopterin kyydissä olleet yhdeksän henkilöä kuolivat.

Tämä tiedetään traagisesta onnettomuudesta

Yhdysvaltain kansallinen liikenneturvallisuuslautakunta (NTSB) on aloittanut helikopterionnettomuuden tutkinnan. Asiasta uutisoi varhain tiistaina Suomen aikaa muun muassa ABC News.

Viranomaiset pitivät median edustajille lyhyen tilannekatsauksen, jonka mukaan he ovat aloittaneet laajan aineiston keräämisen. Tutkinta on vasta alussa, mutta viranomaisten mukaan he uskovat saavansa selvyyden, mitkä tekijät aiheuttivat onnettomuuden.

Paikan päällä olleet toimittajat kysyivät viranomaisten edustajilta muun muassa, liikkuiko helikopteri liian suurella nopeudella.

– Sitä tutkitaan parhaillaan monien muiden asioiden ohella, NTSB:n edustaja sanoi.

TMZ:n mukaan turmahelikopterissa ei ollut mustaa laatikkoa, mutta se ei ollut viranomaisten mukaan välttämätöntä. Bryantin helikopterissa oli päätelaite, jota käytettiin muun muassa lentosuunnitelmaan, sääolosuhteiden havainnoimiseen ja muihin lentämiseen liittyviin elementteihin.

Viranomaiset pyysivät tiedotustilaisuudessa yleisöltä lisää kuvamateriaalia sunnuntaiaamun sääolosuhteista tutkintaa varten.

Jos tviitti ei näy, voit katsoa sen täältä.

Viranomaiset saivat tiedon onnettomuudesta sunnuntaiaamuna kello 9.47 Yhdysvaltojen aikaan.

Helikopteri syöksyi maahan Calabasasissa lähellä Los Angelesia. Sää oli turmapäivänä sumuinen. Näkyvyys oli siinä määrin heikko, etteivät Los Angelesin poliisilaitoksen helikopterit saaneet nousulupaa ennen iltapäivää.

Ilmailusivusto LiveATC.netin julkaiseman nauhoitteen mukaan turmakopterin lentäjällä oli special visual flight rules (SVFR) -lupa, jolla lentää poikkeuksellisen haastavissa olosuhteissa. Lentäjä voi pyytää SVFR-lupaa lennonjohdosta ennen lähtöä tai lennon aikana, jos olosuhteet muuttuvat yhtäkkiä. Lupa tarkoittaa sitä, että lentäjä luottaa omaan näköaistiinsa ja kykyynsä nähdä maasto.

Kun lentäjä saa SVFR-luvan, hän pitää tiheämmin yhteyttä lennonjohtoon.

Liikenne- ja viestintävirasto Traficom kommentoi asiaa Iltalehdelle yleisellä tasolla. Traficomin asiantuntijoiden mukaan SVFR-luvalla saa lentää ”ilmailun näkölentosääntöjä koskevia määräyksiä (VFR) heikommassa säässä lentopaikan lähialueella”.

Suomessa kyseinen tilanne tarkoittaa tyypillisesti matalaa pilvikorkeutta ja/tai huonoa lentonäkyvyyttä.

Lentämiseen vaikuttavat käytettävä ilmatila ja lentotoiminnan muoto. Suomessa lentomääräykset sallivat joissakin tilanteissa 800 metrin vaakanäkyvyyden. Asiantuntijoiden mukaan pieni näkyvyys ja sumu yleensä kuitenkin estävät lentämisen.

Kaikki ruumiit löydetty

Onnettomuuden uhrien joukossa oli Bryantin ja hänen tyttärensä lisäksi myös 56-vuotias baseball-valmentaja John Altobelli, tämän vaimo Keri ja toinen pariskunnan tyttäristä, Alyssa uutistoimisto AFP:n mukaan. Kuolleiden joukossa oli myös koripallovalmentaja Christina Mauser.

Los Angeles Times on saanut vahvistuksen, että loput helikopterissa olleet olivat lentäjä Ara Zobayan, 50, sekä äiti ja tytär Sarah ja Payton Chester.

Suomen aikaa tiistain ja keskiviikon välisenä yönä tulleen tiedon mukaan tutkijat ovat onnistuneet tunnistamaan Kobe Bryantin, Ara Zobayanin, John Altobellin ja Sarah Chesterin ruumiit sormenjälkien perusteella. Kaikki ruumiit on löydetty, mutta loput viisi ovat vielä tunnistamatta.

Tutkintaan osallistunut Yhdysvaltain keskusrikospoliisi FBI on saanut työnsä päätökseen onnettomuuspaikalla. He luovuttavat materiaalinsa seuraavaksi paikallisille viranomaisille.

Bryant oli Los Angelesin ikoni, mutta hän asui perheineen Newport Beachilla, Orangen piirikunnassa. Samasta kaupungista olivat myös Altobellit ja Chesterit.

Seurue oli matkalla Bryantin Mamba Sports Academyyn, joka sijaitsee Thousand Oaksissa. Koripallolegendan oli sunnuntaina tarkoitus valmentaa Giannan joukkuetta koripalloturnauksessa.

Bryantin vaimo Vanessa ja kolme muuta tytärtä eivät olleet helikopterin kyydissä.

Kokenut helikopterilentäjä Phillipe Lesourdin mukaan sumuinen sää aiheutti ongelmia myös muille lentäjille.

– Lennonjohdosta sanotaan, että jokin lentokone perui laskeutumisensa heikon näkyvyyden takia. Se ei ole hyvä merkki.

Helikopteriturmassa sai surmansa kaikkiaan yhdeksän ihmistä. Zumawire.com / MVphotos

Väärää tietoa

Onnettomuudesta levisi ensituntien aikana harmillisen paljon väärää tietoa. Televisioyhtiö ABC kertoi aluksi virheellisesti, että kaikki Bryantien neljä tytärtä olivat menehtyneet turmassa. Kanavan toimittaja Matt Gutman on pyytänyt asiaa anteeksi Twitterissä.

Onnettomuudesta ensimmäisenä uutisoinut viihdesivusto TMZ sai puolestaan poliisilta noottia siitä, että se oli ehtinyt julkaista osan menehtyneiden nimistä ennen kuin omaiset olivat saaneet tiedon tapahtuneesta.

Myös Britannian yleisradio BBC mokasi. Se oli liittänyt onnettomuudesta kertovaan tv-uutiseensa kuvamateriaalia nykyisestä Los Angeles Lakersin supertähdestä LeBron Jamesista Bryantin sijasta.

Lentäjä sai viestin

Onnettomuudesta on käynnistetty tutkinta, johon myös Yhdysvaltain keskusrikospoliisi FBI osallistuu. Los Angelesin piirikunnan viranomaisten mukaan onnettomuuspaikan vaikeakulkuisuuden vuoksi ruumiiden paikallistaminen voi viedä useita päiviä. Sijainnista johtuen paikalle ensimmäisenä suunnanneet palomiehet joutuivat taittamaan osan matkasta kävellen.

Helikopterin hylyn osia on löytynyt noin sadan metrin säteeltä eri suunnilta onnettomuuspaikasta katsottuna.

Bryantin entinen lentäjä Kurt Deetz kertoi Los Angeles Timesille maahan syöksyneen kopterimallin olleen nimeltään Sikorsky S-76B. Lentäjä kertoi kyseisen kopterin olleen ”fantastisessa kunnossa”.

Detzin arvioin mukaan kopterin nopeus oli tuhoisa. Hän on tutkinut saamaansa materiaalia lennon reitistä ja arvioi LA Timesille, että törmäyksen aikana helikopteri lensi noin 250 kilometrin tuntivauhdilla.

ESPN julkaisi maanantaiaamuna Suomen aikaa uutisen, jossa se paljasti haltuunsa saamat radioviestit turmakopterista.

Muutama minuutti ennen onnettomuutta lentäjä sai lennonjohdolta viestin, että ”helikopteri oli yhä liian matalalla”. Tallennettujen viestien mukaan lentäjä sai koko lennon ajan suuntaohjeita, koska sumu haittasi näkyvyyttä.

Lentäjä kertoi viimeisessä viestissään yrittävänsä nostaa kopterin pilvipeitteen yläpuolella. Sen jälkeen tallenteella kuuluu lentäjän suunnalta enää kuittauskoodi ”34.2”.

Tämän jälkeen lennonjohto yritti vielä kysellä mieheltä toimintasuunnitelmaa, mutta vastausta ei enää kuulunut. Video yhteydenpidosta löytyy jutun alusta.

Viimeiset hetket koittivat paikallista aikaa kello 9.40 jälkeen. Helikopteri teki nousevan käännöksen vasemmalle hieman yli 600 metrin korkeudessa ennen kuin syöksyi kohti vuorenrinnettä. Törmäyshetkellä korkeus oli noin 420 metriä.

Flightradar24-sivusto julkaisi tutkakuvan helikopterin reitistä. Jos alla oleva Flightradar24:n kuva ei näy, sen voi katsoa tästä linkistä.

Teki loisteliaan uran

Vuonna 2016 uransa lopettanutta Kobe Bryantia pidetään yhtenä historian parhaista koripalloilijoista. Hän edusti koko NBA-uransa Los Angeles Lakersia ja voitti NBA:n mestaruuden viidesti. Bryant valittiin NBA:n arvokkaimmaksi pelaajaksi kerran.

Lakers on poikkeuksellisesti jäädyttänyt Bryantin kunniaksi tämän uransa aikana käyttämät kaksi pelinumeroa, 8 ja 24.

Kobe Bryant päätti uransa 2016. AOP

Supertähti voitti Yhdysvaltojen paidassa myös kaksi olympiakultaa, Pekingissä 2008 ja Lontoossa 2012.

Myös Los Angeles Times -lehti kertoo Bryantin kuolemasta. Viranomaiset kertoivat lehdelle, että helikopterin maahansyöksy sytytti tuleen myös maastoa, mikä hankaloitti palomiesten ja ambulanssihenkilökunnan pääsyä kopterin luokse.

Los Angeles Times julkaisi kuvan, jossa onnettomuuspaikalta nousee savua. Mikäli tviitti ei näy alla, voit katsoa sen tästä.

Uutista päivitetty tuoreilla tiedoilla tiistaina kello 9.30.